wickkiey/tamil-wikipedia-markdown huggingface dataset:
# ஷா நவாஸ் கான், ஜெனரல்

**ஷா நவாஸ் கான்** (உருது: شاہ نواز خان - ஜனவரி 1914 - 9 டிசம்பர் 1983) இரண்டாம் உலகப் போரின் போது இந்திய தேசிய ராணுவத்தில் பணியாற்றிய இந்திய அரசியல்வாதி ஆவார். இரண்டாம் உலகப்போருக்குப் பிறகு, பிரித்தானிய இந்திய இராணுவ நீதிமன்றத்தால் அவர் கைது செய்யப்பட்டு, தேசத்துரோக குற்றம் சாட்டப்பட்டு மரண தண்டனை விதிக்கப்பட்டார்.  

## இந்திய தேசிய இரானுவத்தில்
நேதாஜி சுபாஷ் சந்திர போஸின் உரைகளால் ஈர்க்கப்பட்ட ஷா நவாஸ் கான் 1943 ஆம் ஆண்டு இந்திய தேசிய இராணுவத்தில் இணைந்தார். நாடு கடந்த இந்திய அரசு (Arzi Hukumat-e- Azad Hind) அமைச்சரவையில் அவர் சேர்க்கப்பட்டார்.  
பின்னர், ஆங்கிலேய அரசினை எதிர்ப்பதற்காக ஐ.என்.ஏ யின் ஒரு படைப்பிரிவினை இந்தியாவுக்குள் அனுப்பும் நடவடிக்கையில் ஷா நவாஸ் உசேன் தலைமையிலான படைப்பிரிவினை வடகிழக்கு இந்தியாவிற்கு போஸ் அனுப்பினார். ஜப்பானின் அதிகாரத்தின் கீழ் இருந்த கோஹிமா மற்றும் இம்பால் ஆகியவற்றை ஷா நவாஸ் உசேனின் படைப்பிரிவு கைப்பற்றியது.  

ஷா நவாஸ் கான் இந்திய தேசிய ராணுவத்தின் தலைமை அதிகாரியாக நேதாஜி சுபாஷ் சந்திர போஸூக்கு அடுத்தபடியாக இருந்து வழிநடத்தியவர்.சிங்கப்பூர் ஜப்பானிடம் சரணடைந்ததையடுத்து போராளியாக சிறைபிடிக்கப்பட்டார்.  

## நாடாளுமன்றத்தில்
நாடு ஆங்கிலேயரிடமிருந்து விடுதலை பெற்ற பிறகு நாட்டின் முதலாவது நாடாளுமன்ற தேர்தலில் 1952ல் மீரட்டில் போட்டியிட்டு வெற்றி பெற்றார். இந்திய அரசின் அமைச்சரவையில் இடம் பெற்றார். 1952, 1957, 1962 மற்றும் 1971 தேர்தலிகளில் மீரட் தொகுதியில் போட்டியிட்டு வெற்றி பெற்றார். 1967 மற்றும் 1977 தேர்தல்களில் போட்டியிட்டு தோல்வியடைந்தார்  
- நாடாளுமன்ற செயலாளர் மற்றும் ரயில்வே மற்றும் போக்குவரத்து அமைச்சர் 11 ஆண்டுகள் (1952-1956) & (1957-1964 (இரண்டாவது காலம்))
- உணவு மற்றும் வேளாண்மை அமைச்சர் (1965)
- தொழிலாளர், வேலைவாய்ப்பு மற்றும் புனர்வாழ்வு அமைச்சர் (1966)
- உருக்கு அமைச்சகம் (இந்தியா)மற்றும் சுரங்க அமச்சக மந்திரி மற்றும் பெட்ரோலிய மற்றும் இரசாயன தொழிற்சாலை அமைச்சர் (1971-1973)
- வேளாண் மற்றும் நீர்ப்பாசன அமைச்சர் (1974-1975)
- வேளாண் மற்றும் நீர்ப்பாசன அமைச்சர் (1975-1977)
- தேசிய விதை கூட்டுறவு சங்கத்தின் தலைவர்
- இந்திய உணவுக் கழக தலைவராவும் பணியாற்றியுள்ளார்.

## புகழ் பெற்ற குறிப்பு
*** நான் அவரது ஆளுமை மற்றும் அவரது உரைகளின் மூலம் மயக்கமாக இருந்தேன் என்று சொல்வது தவறாக இருக்காது, அவர் எங்கள் முன் இந்தியாவின் உண்மையான படத்தை வைத்தார். என் வாழ்க்கையில் முதல் முறையாக நான் இந்தியாவை ஒரு இந்திய கண்கள் (நேதாஜி) வழியாகக் கண்டேன்.** ., **ஷா நவாஸ் கான்***
# கே. கேளப்பன்


**கேளப்பன்** கேரள மாநிலத்தைச் சேர்ந்த ஒரு சுதந்திரப் போராட்ட வீரரும் கல்வியாளரும் பத்திரிக்கையாளரும் ஆவார். இவர் கேரள நாயர் சங்கத்தின் தலைவராக இருந்துள்ளார் மேலும் இவர் கேரள காந்தி என்றும் அறியப் படுகிறார்.  

இவர் சாதி ஏற்றத்தாழ்வினைக் களையவும் தீண்டாமைக்கு எதிராகவும் இடையறாது பாடுபட்டார். கே. குமார் என்பவருடன் சேர்ந்து பெயருக்குப் பின்னால் இருந்த சாதிப் பின்னொட்டினை தன் பெயரில் இருந்து நீக்கியவர்களுள் கேரளத்தில் இவர் முதன்மையாவர்.  

## விருதுகளும் பெருமைகளும்
இவரது பணியைப் போற்றும் விதமாக 1990-ஆம் ஆண்டு இந்திய அஞ்சல் துறை இவரது நினைவு தபால் தலை ஒன்றை வெளியிட்டது.
# காப்பான்


**காப்பான்** (*Kaappan* ) என்பது 2019 ஆம் ஆண்டு வெளியான ஒரு தமிழ்த் திரைப்படம் ஆகும். இத்திரைப்படத்தை கே. வி. ஆனந்த் எழுதி, இயக்கி மற்றும் பட்டுக்கோட்டை பிரபாகர் இணைந்து எழுதியுள்ளார். இத்திரைப்படத்தை சுபாஸ்கரன் அல்லிராஜா தயாரித்துள்ளனர். இத்திரைப்படத்தில் சூர்யா, மோகன்லால் மற்றும் ஆர்யா ஆகியோர் முக்கியக் கதாபாத்திரத்தில் நடித்துள்ளனர். ஹாரிஸ் ஜயராஜ்ஜால் இயற்றப்பட்ட இசை மற்றும் எம். எஸ். பிரபு மற்றும் அபிநந்தன் இராமானுஜம் ஆகியோரின் ஒளிப்பதிவை உள்ளடக்கி, இத்திரைப்படம் செப்டம்பர் 20, 2019 அன்று வெளியானது.  

## நடிகர்கள்
- சூர்யா - கதிரவன் "கதிர்"
- மோகன்லால் - பிரதமர் சந்திரகாந்த் வர்மா
- ஆர்யா - அபிசேக் சந்திரகாந்த் வர்மா "அபி" (பிரதமரின் மகன்)
- சாயிஷா - அஞ்சலி
- சமுத்திரக்கனி - ஜோசப்
- பூர்ணா - பிரியா ஜோசப்
- சுஜாதா சிவக்குமார் - கதிரவனின் அம்மா
- தலைவாசல் விஜய் - சந்தோஷ்
- சங்கர் கிருட்டிணமூர்த்தி - சுந்தர்
- 

## பாடல்கள்
1."சிரிகி "- செந்தில் கணேஷ், ராக்ஸ்டார் ரமணி அம்மாள்  

2. "வின்னில் வின்மீன்"- நிகிதா ஹாரிஸ்  

3. "ஹே அமிகோ"- லெஸ்லி லூயிஸ், ஜோனிதா காந்தி  

4. "குரிலே குறிலே"- கபிலன் ஜாவேத் அலி, தர்ஷனா கேடி  

5. "மச்சான் இங்க வந்திரா"- கரிஷ்மா ரவிச்சந்திரன், நிகிதா காந்தி, ஷப்னம் முத்து முனாஸ்
# பொன் மாணிக்கவேல்


**பொன் மாணிக்கவேல்** (*A.G. Ponn Manickavel*, பிறப்பு: 25 நவம்பர் 1958) என்பவர் சிலை கடத்தல் தடுப்புப் பிரிவின் சிறப்பு அதிகாரி மற்றும் தமிழகத்தைச் சேர்ந்த இந்தியக் காவல் பணி அதிகாரியாவார். தமிழகத்தில் திருடுபோன பழமையான கோயில் சிலைகள் மீட்புப்பணி தொடர்பான விசாரணைக்கு அறியப்படுகிறார். சேலம் மாவட்ட காவல்துறைக் கண்காணிப்பாளர் (எஸ்பி), உளவுப்பிரிவு காவல்துறைத் துணைத்தலைவர் (டிஜஜி), சென்னை மத்திய குற்றப்பிரிவு இணை ஆணையர், ரயில்வே மற்றும் சிலைக்கடத்தல் தடுப்புப் பிரிவு காவல்துறைத் துணைத்தலைவர் எனப் பல பிரிவுகளில் பணியாற்றியுள்ளார்.  

## பணிக்காலம்
1989 ஆம் ஆண்டு காவல்துறை துணைக் கண்காணிப்பாளராகத் தமிழகக் காவல்துறையில் சேர்ந்தார். பின்னர் 1996 ஆம் ஆண்டில் இந்தியக் காவல் பணி அதிகாரியாகத் தேர்வானார். கோவை குண்டுவெடிப்பு வழக்கில் துப்பு துலக்குவதில் திறமையாகச் செயல்பட்டு பாராட்டு பெற்றார். இந்து சமய அறநிலையத் துறையில் முறைகேடுகள் நடந்துள்ளதாகக் கூறி சில அதிகாரிகளைக் கைதுசெய்தார். தமிழகக் கோயில்களில் திருடப்பட்ட 201 உலோகச் சிலைகள், 653 கற்சிலைகள், 80 மரச்சிலைகள் மற்றும் 212 ஓவியங்கள் என மொத்தம் 1146 கோயில் சிலைகளை ஏழாண்டுகளில் மீட்டுள்ளார். தமிழகக் கோயில்களில் திருடுபோன 155 கோடி ரூபாய் மதிப்பிலான சிலைகளை மீட்டு, சுமார் 250 கோடி ரூபாய் மதிப்பிலான சிலைகள் கடத்தப்படுவதையும் தடுத்துள்ளார். சிலை கடத்தல் பிரிவில் 33 வழக்குகள் உட்பட தமிழகம் முழுவதும் 455 வழக்குகள் பதிவுசெய்துள்ளார். இவர் விசாரித்துவரும் வழக்குகளை தமிழக அரசின் மத்தியப் புலனாய்வுத் துறைக்கு மாற்ற முயன்ற போது சென்னை உயர் நீதிமன்றம் அதற்குத் தடைவிதித்து நிலுவையிலுள்ள விசாரணை நிறைவு பெற இவருக்கு ஓராண்டு பணி நீடிப்பு வழங்கியது. பழனி முருகன் கோயில் உற்சவர் சிலை முறைகேடு வழக்கு, சைதாப்பேட்டை ஸ்ரீநகர் காலனியில் தொழில் அதிபர் வீட்டில் 82 சிலை பறிமுதல் போன்ற நடவடிக்கை இவரின் குறிப்பிடத்தக்க நிகழ்வாகும். கல்லிடைக்குறிச்சி குலசேகரமுடையார் கோயிலிருந்து 1982-இல் திருடப்பட்டு, ஆஸ்திரேலியாவின் அருங்காட்சியகத்தில் இருந்த 700 ஆண்டு தொன்மையான பஞ்சலோக நடராஜர் சிலையை மீட்டெடுத்து 13 செப்டம்பர் 2019 அன்று தமிழ்நாட்டிற்கு கொண்டு வந்தவர்.  

## சர்ச்சைகள்
இந்து சமய அறநிலையத் துறையின் மீது களங்கம் சுமத்த வேறு சில மத அமைப்புகளின் தூண்டுதலால் செயல்படுகிறார் என்று இந்து சமய அறநிலையத்துறை கூட்டமைப்பினர் குற்றம்சாட்டிப் போராட்டம் நடத்தினர்.  

## திரைப்படம்
- இவரின் கதையை அடிப்படையாகக் கொண்டு ஏ.சி. முகில் செல்லப்பன் இயக்கத்தில் பிரபுதேவா நடிப்பில் பொன் மாணிக்கவேல் என்ற திரைப்படம் உருவாகி வருகிறது.
# ஐராவ் பிணைப்பு வினை


**ஐராவ் பிணைப்பு வினை** (*Hirao coupling*) என்பது பலேடியம்-வினையூக்கியைப் பயன்படுத்தி நிகழ்த்தப்படும் ஒரு குறுக்குப் பிணைப்பு வேதியியல் வினையாகும். ஐராவ் வினை, ஐராவ் குறுக்குப் பிணைப்பு வினை என்ற பெயர்களாலும் இவ்வினை அழைக்கப்படுகிறது. இவ்வினையில் டிரையால்கைல் பாசுபைட்டும் ஓர் அரைல் ஆலைடும் வினைபுரிந்து பாசுப்போனேட்டு உருவாகிறது.. டோசிகாசு ஐராவ் என்பவர் கண்டறிந்த காரணத்தினால் இவ்வினைக்கு ஐராவ் வினை என்ற பெயர் சூட்டப்பட்டது. மைக்கேலிசு – அர்புசோவ் வினையுடன் இவ்வினை தொடர்பு கொண்டதாக உள்ளது.
# சோம் நாத் சாது


**சோம் நாத் சாது** (*Som Nath Sadhu* ) என்பவர் 1935 ஆண்டு முதல் 1982 வரையிலான காலத்தில் வாழ்ந்த ஓர் இந்திய நாடகக் கலைஞர் ஆவார். காசுமீர் நாடகத் துறையில் நடிகர்,வசனகர்த்தா, மற்றும் இயக்குநர் முதலான பங்களிப்புகளை வழங்கியதால் நன்கு அறியப்பட்டார்.  

புகழ்பெற்ற நாடகக் கலைஞரான பிரேம் நாத் பரதேசு என்பவரின் மகனாக சோம்நாத் 1935 ஆம் ஆண்டில் பிறந்தார். பின்னர் 1955 ஆம் ஆண்டு காசுமீர் வானொலி நிலையத்தில் சேர்ந்து தன் வாழ்க்கையை தொடங்கினார். சானகி, லவாகுட்பாய் (தம்பி), சீ ராங் (இரண்டு வண்ணங்கள்), சாமா டான் (மெழுகுவர்த்தி), அவிகின் (சுழல்), சாராரேட் (குறும்பு) முதலியன சோம் நாத்தின் குறிப்பிடத்தக்க சில படைப்புகளாகும் சாயர் -இ-காசுமீர் மாக்யூர், மெயின்சு ராட் ஆகிய இரண்டு திரைப்படங்களிலும் சாது நடித்தார் 1974 ஆம் ஆண்டு இந்திய அரசாங்கம் நான்காவது உயர்ந்த குடிமை விருதான பத்மசிறீ விருதை இவருக்கு வழங்கி சிறப்பித்தது,1982 ஆம் ஆண்டு தன்னுடைய 47 ஆம் வயதில் சோம் நாத் சாது காலமானார்
# இரகுநாதராவ்


**இரகுநாதராவ்** (**Raghunathrao**) (18 ஆகஸ்டு 1734 – 11 டிசம்பர் 1783) மராத்தியப் பேரரசின் பிரதம அமைச்சராக 1773 முதல் 1774 முடிய பணியாற்றியவர். மராத்திய பேஷ்வா முதலாம் பாஜிராவின் மகன் இரகுநாத ராவ் ஆவார்.  

## வட இந்தியப் பகுதிகளை கைப்பற்றல்
இரகுநாதராவ், கிபி 1753 - 1755களில் வட இந்தியாவின் ஜாட் மக்களுடன் உடன்படிக்கை செய்து கொண்டு, முகலாயர்கள் ஆட்சியில் இருந்த மதுரா, பிருந்தாவனம், கயை, குருச்சேத்திரம் போன்ற இந்துக்களின் புனித நகரங்களைக் கைப்பற்றியதுடன், முகலாய அரசன் அகமத் ஷாவை கைது செய்து, ஆலம்கீர் என்பவரை தில்லி அரசனாக நியமித்தார்.  

## மூன்றாம் பானிபட் போர்
14 ஜனவரி 1761ல் தில்லிக்கு வடக்கே 60மைல் (97கி.மீ) தொலைவில் பானிபட் என்ற இடத்தில், மராட்டிய பேரரசின் வடக்கு படைகளுக்கும், ஆப்கானிஸ்தான் மன்னர் அகமது சா அப்தாலிக்கும் இடையில் நடந்த மூன்றாம் பானிபட் போரில் கலந்து கொண்டவர். இப்போரில் மராத்தியப் படைகள் தோல்வி கண்டது. ஆப்கானியர்களின் வெற்றி இந்திய வரலாற்றில் ஒரு பெரும் திருப்புமுனையாக அமைந்தது.  

## அரசப்பிரதிநிதி
பேஷ்வா இளைய மாதவராவின் அரச காப்பாளராகப் பணியாற்றியவர் இரகுநாதராவ். ஐதராபாத் நிசாமுடன் கூட்டு சேர்ந்து இளைய மாதவராவை ஒழித்துக் கட்டி, தான் பேஷ்வா பதவியில் அமர திட்டமிட்ட இரகுநாதராவைக் கைது செய்து வீட்டுச் சிறையில் அடைத்தனர்.  

1772ல் முதலாம் மாதவராவ் இறந்த பின்னர், பேஷ்வா பதவியேற்ற அவரது இளைய தம்பி நாராயண ராவின் பாதுகாவலராக இரகுநாதராவ் நியமிக்கப்பட்டார். சனிவார்வாடா அரண்மனையில் இரகுநாதராவ், தனது மனைவி ஆனந்திபாயுடன் சேர்ந்து, நாராயண இராவைக் கொலை செய்தார்.  

பேஷ்வாவைக் கொலை செய்த காரணத்தினால், இரகுநாதராவ் நாடு கடத்தப்பட்டார். நாடு கடத்தப்பட்ட இரகுநாதராவ், 6 மார்ச் 1775 அன்று பிரித்தானியர்களுடன் செய்து கொண்ட உடன்படிக்கையின்படி, தானே, வசாய் மற்றும் சஸ்டி நகரங்கள் பிரித்தானியர் வசம் ஒப்படைப்பது என்றும், அதற்கு பிரதிபலனாக, இரகுநாதராவை பேஷ்வா பதவியில் நியமிப்பது என முடிவானது.  

11 திசம்பர் 1783ல் இரகுநாதராவ் மரணமடைந்தார். அவரது மரணத்துக்குப் பின்னர் இரகுநாத ராவின் மகன்களான இரண்டாம் பாஜி ராவ், இரண்டாம் சிம்மாஜி ராவ் மற்றும் மனைவி ஆனந்திபாய் பேஷ்வாவின் அமைச்சரான நானா பட்நாவிசின் கட்டுப்பாட்டில் இருந்தனர்.  

பேஷ்வா இரண்டாம் மாதவ ராவின் இறப்பிற்குப் பின் இரண்டாம் பாஜி ராவை மராத்தியப் பேரரசின் பேஷ்வா பதவியில் அமர்த்தினர்.  

## இதனையும் காண்க
- மராத்தியப் பேரரசு
# சிப்பர்


நகரத்திற்கு அன்மையில் உள்ள சிப்பர் நகரம், அம்முராபி ஆட்சியின் போது பழைய பாபிலோனியப் பேரரசில் இணைக்கப்பட்டது]]  

**சிப்பர்** (**Sippar**) பண்டைய அண்மைக் கிழக்கு நகரங்களில் ஒன்றாகும். யூப்பிரடீஸ் ஆற்றின் கரையில் அமைந்த சிப்பர் நகரம், சுமேரியாவின் பண்டைய நகரம் ஆகும். இப்பண்டைய தொல்லியல் நகரம், தற்கால ஈராக் நாட்டின் தெற்கில், பாக்தாத் ஆளுநனரகத்தின் பாபிலோன் நகரத்திற்கு வடக்கே 60 கி.மீ. தொலைவிலும்; தேசியத் தலைநகரான பாக்தாத்திற்கு தென்மேற்கு 30 கி.மீ. தொலைவிலும் உள்ளது.  

## வரலாறு
யின் சட்டங்கள் அடங்கிய உருளை வடிவ களிமண் பலகை]]  

உருளை வடிவ முத்திரை]]  

பண்டைய சிப்பர் நகரத் தொல்லியல் களத்தில் கிமு மூவாயிரம் ஆண்டுகளுக்கு முந்தைய, ஆப்பெழுத்தில் எழுதப்பட்ட ஆயிரக்கணக்கான களிமண் பலகைகள் அகழ்வாய்வின் போது கண்டெடுக்கப்பட்டது. இந்நகரம், பழைய அசிரியப் பேரரசு, பழைய பாபிலோனியப் பேரரசு, புது அசிரியப் பேரரசு, புது பாபிலோனியப் பேரரசு, அகாமனிசியப் பேரரசு, செலூக்கியப் பேரரசு மற்றும் பார்த்தியப் பேரரசுகளில் இருந்தது. இறுதியில் கிபி ஆறாம் நூற்றாண்டில் இசுலாமியப் படையெடுப்புகளால் இந்நகரம் அழிவின் விளிம்புக்குச் சென்றது.  

சிப்பர் நகர மக்கள் சுமேரிய சூரியக் கடவுளான உத்து மற்றும் அக்காடியக் கடவுளான சமாஷை கோயில் கட்டி வழிபட்டனர்.  

## அடிக்குறிப்புகள்

## இதனையும் காண்க
- பண்டைய அண்மை கிழக்கின் நகரங்கள்
# தி. பி. எஸ். பி. பி. மில்லேனியம் பள்ளி


**தி. பி. எஸ். பி. பி. மில்லேனியம் பள்ளி ** (The Psbb Millennium School) என்பது தமிழ்நாட்டின் கோயம்புத்தூரில் உள்ள மேல்நிலைப்பள்ளி ஆகும். இந்தப் பள்ளியானது கோவையில் 2010ஆம் ஆண்டு 646 மாணவர்களுடன் துவக்கப்பட்டது. 2019 காலகட்டத்தில் இப்பள்ளியில் 2800 மாணவர்களுடன் இயங்குகிறது. இப்பள்ளியில் 12ஆம் வகுப்புவரை கற்பிக்கப்படுகிறது
# அகிலன் கருணாகரன்



**அகிலன் கருணாகரன்** (பிறப்பு: பெப்ரவரி 29, 1980) இலண்டனைப் பிறப்பிடமாகவும், நியூசிலாந்தை வதிவிடமாகவும் கொண்ட ஈழத்துக் கலைஞர். இவர் நடிகர், நாடகாசிரியர். எழுத்தாளர்.  

## குடும்பம்
இவரது தந்தை வட்டுக்கோட்டையைச் சேர்ந்த கருணாகரன். தாயார் பருத்தித்துறையைச் சேர்ந்த இந்திராணி. இளைய சகோதரன் ஐனகன்.  

## கல்வி
வெலிங்டன் விக்ரோறியா பல்கலைக்கழகப் பட்டதாரி  

## கலைத்துறையில்
இவர் கலையின் மேலிருந்த ஆர்வத்தால் நியூசிலாந்து நாடகப் பள்ளியில் இணைந்து நாடகத்துறையை பயின்றதோடு நின்று விடாமல் பிரித்தானியாவுக்குப் பயணித்து இலண்டனில் உள்ள நாடக நிறுவனமான Tara Arts உடன் இணைந்தும் பணியாற்றியிருக்கிறார். இதனூடாக ஜேர்மனி, அவுஸ்திரேலியா, நோர்வே, கனடா, இந்தியா ஆகிய நாட்டுக் கலைஞர்களுடனும் இணைந்து செயற்பட்டுள்ளார்.  

## அகரம்
இவர் அகரம் என்ற பெயரில் ஒரு நிறுவனத்தை உருவாக்கி அதனூடாக தெற்காசிய எழுத்தாளர்களை இணைத்து Aotearoaவில் விழா ஒன்றை நடாத்தியிருக்கிறார். இதனூடக Aotearoaவில் தெற்காசியாவின் எழுத்தாளர்கள் பங்குபற்றிய முதல் நிகழ்ச்சியை நடத்திய பெருமை அகரம் நிறுவனத்திற்குச் சேர்கிறது. இவர் உருவாக்கிய அகரம் நிறுவனம் தெற்காசிய எழுத்தாளர்களின் அபிவிருத்தித் தியேட்டர் நிறுவனங்களில் ஒன்றாக இன்றும் தொடர்ந்து சேவை செய்து கொண்டிருக்கிறது. இவர் Tawata என்ற நிறுவனத்தின் ஒரு துணைத் தயாரிப்பாளராகவும் செயல்பட்டுக் கொண்டிருக்கிறார். இவர் 2019இல் Belvoir St Theatre தயாரிக்கும் நாடகத்தில் நடித்துக்கொண்டு Sydney Arts Festivalஇல் Auckland Theatre Companyக்காகவும் நாடகமொன்றை நெறியாள்கை செய்ய இருக்கிறார்.  

## அகிலனின் பங்களிப்பில் வெளியானவை
- The Mourning After - Aotearoaவின் முதல் முழு நீள, சிறிலங்காவை மையப்படுத்திய நாடகம்
- Anchorite
- Light vs Dark (The Adventures of Rama)
- Swabhoomi - Borrowed Earth
- Tea (குடும்ப நாடகம் - Auckland நகரில் நடந்த கலைவிழாவில்)

### விருதுகள்
- The Bruce Mason Playwriting விருது
- Auckland theatre award

## வெளியிணைப்புகள்
# பியூயிமோட்டோ-பெல்லியவ் வினை

**பியூயிமோட்டோ-பெல்லியவ் வினை** (*Fujimoto–Belleau reaction*) ஈனால் லாக்டோன்களிலிருந்து வளைய α-பதிலீடு α,β-நிறைவுறா கீட்டோன்களை உருவாக்கும் ஒரு வேதி வினையாகும். சியார்ச்சு ஐ பியூயிமோட்டோ மற்றும் பெர்னார்டு பெல்லியவ் ஆகியோர் கண்டறிந்த காரணத்தால் இவ்வினைக்கு பியூயிமோட்டோ-பெல்லியவ் வினை என்று பெயர் சூட்டப்பட்டது.  

இதுவொரு கிரிக்னார்டு வினையாகும். இவ்வினையைத் தொடர்ந்து ஓர் ஐதரசன்-நகர்வு, ஓர் ஈனால்-கீட்டோ இடமாற்றியம் மற்றும் ஓர் ஆல்டால் கூட்டு வினை போன்ற வினைகள் நிகழ்கின்றன. இறுதியாக கூறப்பட்டுள்ள ஆல்டால் வினை ஓரு நீக்கல் வினையாகும் (ஆல்டால் ஒடுக்கம்) E1CB எனப்படும் ஒற்றை மூலக்கூற்று இணைகார நீக்கம் என்ற வழிமுறையில் இவ்வினை நிகழ்கிறது.
# வார்ப்புரு:Signnotice

**இந்தப் பக்கத்தில் ஒன்றும் எழுதாமல், பக்கத்தின் கீழே *Publish changes* என்று உள்ள பொத்தானை அழுத்துங்கள்.** உங்கள் பெயர் தானாகவே போட்டியில் பதியப்படும்.  

இவ்வாறு செய்யும் முன்,  

1. உங்கள் பெயரில் ஒரு பயனர் கணக்கு உருவாக்குங்கள்  

2. உங்கள் பயனர் கணக்கில் நுழையுங்கள்  

3. அதன் பிறகு, இப்பக்கத்தின் கீழே *Publish changes* என்று உள்ள பொத்தானை அழுத்துங்கள்.  

விரும்பினால் *Show Preview* என்று பக்கத்தின் கீழே உள்ள பொத்தானை அழுத்திச் சரிபார்த்து, பின்னர் சேமிக்கலாம்.  
<noinclude>  

</noinclude>
# ராஜா ஹபிபுர்ரஹ்மான் கான்

**ராஜா ஹபிபுர்ரஹ்மான் கான்** (*Raja Habib ur Rahman Khan*, 1913-1978) இந்தியாவின் பிரித்தானிய காலனித்துவ ஆட்சியின் போது இந்திய தேசியவாதியாக இருந்தார். மேலும் இந்திய தேசிய இராணுவத்தில் ஒரு அதிகாரியாகவும், நேதாஜி சுபாஷ் சந்திர போஸூக்கு முதன்மை செயலாளராகவும் இருந்தார். இரண்டாம் உலகப்போரின் முடிவில் பிரித்தானியரால் தில்லி செங்கோட்டையில் 1945 நவம்பர் 5 இல் துவங்கிய ஐ.என்.ஏ வின் மீதான விசாரணையில் ஜெனரல் ஷா நவாஸ் கான், கலோனல் பிரேம் குமார் சாகல், கலோனல் குர்பக்‌ஷ் சிங் தில்லான் ஆகியோருடன் இவரும் விசாரிக்கப்பட்டார்.  

## பிறப்பு
ராஜா ஹபிபுர்ரஹ்மான் கான், ராஜா மன்சூர் அஹ்மத் கான் என்பவரின் மகனாக ஜம்மு காஷ்மீரில் பீம்பர் மாவட்டத்தில் உள்ள பஞ்சாரி கிராமத்தில் டிசம்பர் 22, 1913 அன்று பிறந்தார். அவர் பஞ்சாரியில் உள்ள பள்ளியில் தொடக்க கல்வியும், ஜம்முவில் உள்ள கல்லூரியில் பட்டமும் பெற்றார். பின்னர், வேல்ஸ் இளவரசர் ராயல் இந்திய ராணுவ கல்லூரியிலும் தொடர்ந்து, டேராடூனில் உள்ள இந்திய இராணுவ அகாடமியிலும் கல்வி பயின்றார்.  

## இராணுவ வாழ்க்கை
கான் 15 ஜூலை 1936 இல் சிறப்புப் பட்டியலில், இந்திய தரைப்படையில் இரண்டாவது லெப்டினன்ட் ஆக நியமிக்கப்பட்டார் மற்றும் வெலிங்டன் மேலும் டியூக் 2 வது பட்டாலியன் படைப்பிரிவில் 10 ஆகஸ்ட் 1936 இல் இணைக்கப்பட்டார். இந்திய இராணுவத்தின் 14 வது பஞ்சாப் படைப்பிரிவின் முதல் படைப்பிரிவுக்கு நியமிக்கப்பட்டார். டிசம்பர் 1937ல் முதல் நிலை லெப்டினென்ட்டாக பதவி உயர்வு பெற்றார். அவரது படைப்பிரிவு செப்டம்பர் 1940 ல் லாகூரிலிருந்து செகந்திராபாத்திற்கு மாற்றப்பட்டது.
# தூக்கணாங்குருவி


**தூக்கணாங்குருவி** (*baya weaver*, உயிரியல் பெயர்: *Ploceus philippinus*) என்பது இந்தியத் துணைக்கண்டம் மற்றும் தென்கிழக்காசியாவில் பரவலாகக் காணப்படும் ஒரு பறவை ஆகும். தங்கள் உள்ளுணர்வின் உந்துதலால் சிறப்பான கூடுகளைக் கட்டும் பறவைகளுள் முக்கியமான ஒன்று. பயிர்களின் இலைநரம்புகள் நார்கள் இவற்றைக் கொண்டு இக்குருவி பின்னும் தொங்கு கூடுகள் வியப்பை அளிப்பன.  

## பொது இயல்புகள்
இது ஊர்க்குருவி வமிசத்தைச் சேர்ந்த ஒரு பறவை. அளவிலும் உடலமைப்பிலும் இது ஊர்க்குருவியை ஒத்திருக்கும். ஆனால் இதன் மேல் தலை, மார்பு ஆகியன மஞ்சளாக இருக்கும். வயல்வெளி போன்ற இடங்களில் இது திரள்களாகக் கூடி வாழும். முட்டையிடும் காலங்களில் இது மஞ்சள், கருப்பு நிறங்களைப் பெற்றிருக்கும். கூடு கட்டிக் குஞ்சு பொரிக்காதபோது நீர் ஆதாரங்களுள்ள அடைவிடங்களில் கூடி இவை இரவைக் கழிக்கும்.  

## வசிப்பிடம்
கோடையில் கிணறு அல்லது குளக்கரையிலுள்ள ஈச்சமரம்,கருவேலமரம், இலந்தை மரம், பனை மரம் மற்றும் மின் கம்பிகளிலும் இவை கூடு கட்டும். கூடுகள் நார்களால் பின்னிய தடிப்பக்கங்களுடன் சுரைக்காய் போன்ற வடிவவிலிருக்கும். கிளைகளிலிருந்து தொங்கும் இக்கூடுகளில் வளைகளுள் தளங்கட்டி அதில் முட்டையிடும். இத்தளங்களின் பக்கங்களில் இக்குருவி களிமண்ணை அப்பி அதில் மின்மினி பூச்சியினை ஒட்டி வைத்து கூட்டினை அழகு படுத்தும்.  

## வேறு பெயர்கள்
இவை பொதுவாக கின்னகம், சிதகம், தூதுணம், மஞ்சட்குருவி, மஞ்சட்சீட்டு யெனவும் கூறப்படும். ஆங்கிலதில் பயா வீவர் (Baya Weaver), அல்லது வீவர் பறவை (Weaver Bird) எனக் கூறப்படுகிறது.  

## உடல் அமைப்பு
தூக்கணாங்குருவி பொதுவாக 15 சென்டி மீட்டர் நீளம் வரை வளரக்கூடியது. ஆண் மற்றும் பெண் இரு பாலினமும் கூடு கட்டக்கூடியது. வால் பகுதி சிறியதாகவும் மேல் பகுதி தடித்தும் காணப்படும்.  

தூக்கணாங்ககுருவி இரு வகைகளாக காணப்படும். ஒரு வகைக் குருவிகளின் மேல் பகுதி அடர் பழுப்பு நிறத்தைக் கொண்டிருக்கும். கீழ்ப்பகுதி வெண்மை மற்றும் மஞ்சள் நிறத்தில் காணப்படும். மற்றொரு வகைக் குருவிகள் பழுப்புடன் கூடிய வெண்மைக் கோடுகளை கொண்டிருக்கும்.  

சராசரியாக 20 கிராம் எடை கொண்டது.  

## உணவுப் பழக்கம்
இவை புல், அரிசி, கோதுமை, சோளம், தினை ஆகிய தானிய வகைகளை உட்கொள்ளும்.  

வெட்டுக்கிளி, ஈக்கள், கரையான், வண்டுகள், கம்பளிப்பூச்சி, பட்டாம்பூச்சி, சிலந்தி, சிறிய நத்தைகள், அரிசி தவளைகள் ஆகியவற்றை உணவாக உட்கொள்ளூம்.  

## தமிழ் இலக்கியைங்களில் தூக்கணாங்குருவி
தினைப்புனம் காத்த மகளிர் இவற்றைத் தான் ஓட்டியதாகப் பாடல்கள் கூறுகின்றன.  

## சிறப்புகள்
இவ்வளவு சிறப்புமிக்க தூக்கணாங்குருவியின் பெண், தன் ஆண் துணை இறந்து விட்டால் இறந்துவிடும்.  

## படக்காட்சியகம்
# டெட்ரா-அமிடோ பெருவளைய ஈந்தணைவிகள்



**டெட்ரா-அமிடோ பெருவளைய ஈந்தணைவிகள்** (*Tetra-amido macrocyclic ligands*) என்பவை உலோகங்களுடன் சேர்க்கப்பட்டு அணைவுச் சேர்மமாகும்போது பெருவளைய ஈந்தணைவிகளின் ஒரு வகையைக் கொண்டிருக்கின்றன. சுற்றுச்சுழலுக்கு கேடு விளைவிக்காத வினையூக்கிகளாக கருதப்பட வேண்டுமென டெட்ரா-அமிடோ பெருவளைய ஈந்தணைவிகள் முன்மொழியப்படுகின்றன. எப்போதும் வர்த்தகப் பொருளாக இவை கருதப்படாவிட்டாலும் இரும்பு டெட்ரா-அமிடோ பெருவளைய ஈந்தணைவிகள் பூச்சிக்கொல்லிகளை, காகித ஆலைகளிலிருந்து வெளியேறும் கழிவுகளை, டீசல் எரிபொருளில் இருந்து கிடைக்கும் டைபென்சோதயோபீன்கள், ஆந்த்ராக்சு தொற்று வித்துகள் போன்றவற்றை சீரழிப்பதில் வினையூக்கம் செய்கின்றன.
# பி. எஸ். ஜி. ஆர். கிருஷ்ணம்மாள் பெண்கள் மேல்நிலைப் பள்ளி



**பி. எஸ். ஜி. ஆர். கிருஷ்ணம்மாள் பெண்கள் மேல்நிலைப் பள்ளி** (PSGR Krishnammal Higher Secondary School) என்பது தமிழ்நாட்டின் கோயம்புத்தூர், பீளமேட்டில் செயற்பட்டுவரும் அரசு உதவி பெறும் மேல்நிலைப்பள்ளி ஆகும். இங்கு 12 ஆம் வகுப்புவரை வகுப்புகள் உள்ளன. இப்பள்ளியானது ஜி. ஆர். கோவிந்த ராஜுலு, சந்திரகாந்தி அம்மையார் ஆகியோரின் முயற்சியால் உருவாக்கப்பட்டு 1956ஆம் ஆண்டு காமராசரால் 200 மாணவிகளுடன் தொடங்கப்பட்ட பள்ளி ஆகும். இப்பள்ளியில் 2018 ஆண்டு காலகட்டத்தில் 3000க்கும் அதிகமான மாணவிகள் பயிலுகின்றனர். இந்தப்பள்ளியில் மாணவர்களின் திறனை வளர்க்கும் விதமாக இலக்கிய மன்றங்கள், அறிவியல் மன்றங்கள், சாரணர் இயக்கம், தேசிய மாணவர் படை, செஞ்சிலுவைச் சங்கம் சுற்றுச்சூழல் மன்றம், தேசிய பசுமைப்படை, நுகர்வோர் மன்றம், சாலைப் பாதுகாப்பு அமைப்பு, ரெட் ரிப்பன் மன்றம் போன்றவை செயல்பட்டு வருகின்றன.  

## இதனையும் காண்க
- கோயம்புத்தூர் மாவட்டத்திலுள்ள கல்வி நிலையங்கள்
# எசுன்னா



**எசுன்னா** (**Eshnunna**) பண்டைய அண்மை கிழக்கின் மெசொப்பொத்தேமியாவின் வடக்கில் அமைந்த சுமேரிய நகர இராச்சியங்களில் ஒன்றாகும். எசுன்னா இராச்சியம் கிமு 3000 முதல் கிமு 1763 முடிய புகழுடன் விளங்கியது.  

தற்போது எசுன்னா இராச்சியத்தின் தொல்லியல் களம், ஈராக் நாட்டின் தியாலா ஆளுநரகத்தில், டைகிரிஸ் ஆற்றுக்கும், சக்ரோசு மலைத்தொடருக்கு இடையே, டெல் அஸ்மர் எனும் பெயரில் சிறு ஊராக உள்ளது. மேலும் எசுன்னா எனும் டெல் அஸ்மர் எனும் தொல்லியல் நகரம், பாக்தாத் நகரத்திற்கு வடகிழக்கே 40 கிலோ மீட்டர் தொலைவில் உள்ளது.  

## எல்லைகள்
எசுன்னா இராச்சியத்தின் வடக்கில் பண்டைய அசிரியா, கிழக்கில் ஈலாம், தெற்கில் பாபிலோன், மேற்கில் மாரி இராச்சியங்களும் எல்லைகளாக இருந்தது.  

## வரலாறு
கிமு 3000-இல் ஜெம்தேத் நசிர் காலத்தில், மெசொப்பொத்தேமியாவின் துவக்க வம்ச ஆட்சியின் போது, எசுன்னா நகரம், பண்டைய நகரங்களில் முக்கியப் பெரிய நகரமாக விளங்கியது.  

மூன்றாவது ஊர் வம்சம் மற்றும் அக்காடியப் பேரரசுகளின் எழுச்சியின் போது, எசுன்னா நகர இராச்சியம், யாருக்கு ஆதரவு தருவது என்ற ஊசலாட்டம் எழுந்தது. ஏனெனில் எசுன்னா இராச்சியம், மெசொப்பொத்தேமியா மற்றும் ஈலாம் பண்பாட்டுகளின் நுழைவாயிலாக இருந்தது.  

கிமு 2000 ஆயிரமாண்டில், எசுன்னா இராச்சியம், மன்னர் சாம்சி-அதாத் ஆட்சியின் போது, தன்னாட்சியுடன் ஆளப்பட்டது. மேலும் ஈலாம் இராச்சியத்தை எசுன்னா இராச்சியத்தினர் கைப்பற்றினர். பின்னர் முதல் பாபிலோனியப் பேரரசர், அம்முராபியின் ஆட்சிக் காலத்தில், கிமு 1763-இல் எசுன்னா இராச்சியத்தைக் கைப்பற்றப்பட்டு, பாபிலோனியாவுடன் இணைக்கப்பட்டது.  

## இதனையும் காண்க
- முதல் பாபிலோனியப் பேரரசு
- அம்முராபி
- பபிலோனியா
- பாபிலோன்
- பண்டைய அண்மை கிழக்கின் நகரங்கள்

## அடிக்குறிப்புகள்
# ஜீ தமிழ் குடும்பம் விருதுகள்



**ஜீ தமிழ் குடும்பம் விருதுகள்** என்பது 2018 முதல் ஜீ தமிழ் தொலைக்காட்சியில் ஒளிபரப்பாகி வரும் தொடர்கள் மற்றும் நிகழ்ச்சிகளில், அவற்றில் நடிக்கும் நடிகர் நடிகைகளுக்கு விருதுகள் வழங்கப்படும் ஒரு விருது நிகழ்ச்சி ஆகும். இந்த நிகழ்ச்சியில் யார் சிறந்த நடிகை மற்றும் நடிகர் என்று மக்களின் வாக்குகள் மூலமாகவும் மற்றும் ஜீ தமிழாலும் தேர்ந்தெடுக்கப்படுகிறது.  

இதில் விருப்பமான - நடிகை, நடிகர், வில்லி, ஜோடி மற்றும் சிறந்த - நடிகை, நடிகர், துணை நடிகர், துணை நடிகை, வில்லி, அப்பா, அம்மா, மாமியார், தொடர் போன்ற பல பிரிவுகளுக்கு விருதுகள் வழங்கப்படுகிறது.  

## கண்ணோட்டம்
ஜீ தமிழ் தொலைக்காட்சி தொடங்கப்பட்டதன் 10-வது ஆண்டுவிழாவை கொண்டாடும் விதமாக, முதன்முறையாக ‘ஜீ தமிழ் குடும்ப விருதுகள்’ என்ற விழா நடத்தப்பட்டது. இந்த விழா சென்னை மைதானத்தில் மலையில் மிகவும் பிரம்மாண்டமாக நடைபெறும். இந்த அனைத்து ஆண்டு விழாவில் நடிகர்கள் சத்யராஜ், விஷால், விஜய் சேதுபதி, ஹரீஷ் கல்யாண், ஜீவா இயக்குநர் அட்லீ, நடிகைகள் அமலா பால், ஐஸ்வர்யா ராஜேஷ் மற்றும் மீன்வளத்துறை அமைச்சர் ஜெயக்குமார் உள்ளிட்ட திரைப்பிரபலங்கள் கலந்துக்கொள்வார்கள்.  

## வாக்கு பதிவு
நடிகர் மற்றும் நடிகைகளுக்கு பல்வேறு பிரிவுகளுக்கான தேர்வில் தங்களுக்குப் பிடித்தமானவர்களுக்குச் சம்மந்தப்பட்ட எண்களுக்கு தொடர்வு கொள்வதன் மூலம் அல்லது ஜீ5 செயலி / வலைதளத்திலுள்ள ஜீ தமிழ் குடும்பம் விருதுகள் மைக்ரோசைட்டில் வாக்களித்து வெற்றியாளர்களைத் தேர்ந்தெடுப்பார்கள். கூடுதலாக சேலம், திண்டுக்கல், கடலூர், தேனி, விருதுநகர், ஸ்ரீவில்லிபுத்தூர், கோவை, திருச்சி, திருநெல்வேலி, பொள்ளாச்சி, திருப்பூர், ஈரோடு, பாண்டிச்சேரி, மதுரை உள்ளிட்ட தமிழகத்தின் முக்கிய ஊர்களுக்குப் பயணிக்கும் ஜீ தமிழ் டிரங்கர் வாகனங்களிலும் நேரடியாக வாக்களித்து வெற்றியாளர்களைத் தேர்ந்தெடுக்கலாம்.
# வாலைவடி நீர்


**வாலைவடி நீர்**(Distilled water) என்பது நீரை கொதிக்க வைத்து ஆவியாக்கிப் பின் அதைக் குளிர்வித்து வேறு ஒரு கொள்கலத்தில் சேகரிக்கப்படும் நீராகும். எடுத்துக் கொள்ளப்பட்ட நீரில் காணப்பட்ட நீரின் கொதிநிலை அல்லது அதற்குக் கீழான வெப்பநிலைகளில் கொதிக்காத பொருட்கள் கொதிகலனிலேயே தங்கி விடும். ஆகையால், வாலைவடி நீரானது சுத்திகரிக்கப்பட்ட நீரின் வகைகளில் ஒன்றாகும்.  

## வரலாறு
குறைந்த பட்சம் கி.பி 200 ஆம் ஆண்டிலிருந்தாவது கடல் நீரிலிருந்து குடிநீரைப் பெறுவதற்காக வாலை வடித்தல் செயல்முறையானது பயன்படுத்தப்பட்டிருக்க வேண்டும். இந்தச் செயல்முறையானது அஃப்ரோடிசியாஸின் அலெக்சாண்டர் என்பவரால் தெளிவாக விளக்கப்பட்டுள்ளது. இதன் வரலாறு அரிசுடாட்டிலின் மெடியோராலஜிகா(II.3, 358b16) என்ற நூலில் குறிப்பிடப்பட்டுள்ள ஒரு பத்தி நீரின் வாலை வடித்தலைப் பற்றிக் குறிப்பிடப்பட்டுள்ளதில் இருந்தே கூடத் தொடங்குகிறது எனலாம். ஃப்ரெண்ட்ஷிப் என்ற கப்பலின் தலைவர் இசுரவேல் வில்லியம்ஸ்(1797) என்பவர் இந்தச் செயல்முறையினை மேம்படுத்தினார். இதை அவர் தனது ஆய்விதழில் குறிப்பிட்டுள்ளார்.  

## பயன்பாடுகள்
வேதியியல் மற்றும் உயிரியல் ஆய்வகங்கள் மற்றும் தொழில்துறை ஆய்வகங்களில் வாலைவடிநீரைக் காட்டிலும் மலிவான அயனிநீக்கம் செய்யப்பட்ட நீரானது முதல் தெரிவாக உள்ளது. ஆனால் அவ்வாறு பெறப்பட்ட மாற்றுகள் தேவையான அளவிற்குத் தூய்மையானவையாக இல்லாத நேர்வில் வாலைவடி நீர் பயன்படுத்தப்படுகிறது. அதனைக் காட்டிலும் தூய்மையான நீர் தேவைப்படும் போது இரண்டு முறை வாலைவடிக்கப்பட்ட நீரானது பயன்படுத்தப்படுகிறது.  

பொதுவாக, சுத்திகரிக்கப்படாத நீர் வேதி வினைகளில் குறுக்கீடு செய்வதுடன் கொதிக்க வைக்கும் போது கனிமப் படிவுகளை விட்டுச் செல்லும் தன்மையையும் கொண்டதாகும். நீர் மற்றும் இதர திரவங்களிலிருந்து மாசுகளை அகற்றும் செயல்முறைகளில் ஒன்றே வடித்திறக்கல் ஆகும்.  

உதாரணமாக, குழாயில் பெறப்படும் நீரில் காணப்படும் அயனி<nowiki/>கள் மகிழ்வுந்துகள், சரக்குந்துகள் மற்றும் வீடுகளில் பயன்படுத்தப்படும் ஈய-அமில மின்கல<nowiki/>ங்களின் வாழ்நாளை வெகுவாகக் குறைத்து விடுகின்றன. இவ்வாறான அயனிகள் தானியங்கி குளிர்விப்பான்களில் உள்ள பொறிகளின் உட்பாகங்களை அரித்து விடுவதாலும், உறைதலுக்கெதிரான காரணிகள் மற்றும் அரிமானத்திற்கெதிரான சேர்க்கைப் பொருட்கள் ஆகியவற்றை பலவீனப்படுத்தி விடுவதாலும் அத்தகைய குளிர்விப்பான்களில் அனுமதிக்கப்படுவதில்லை.
# இயற்கை யுரேனியம்

**இயற்கை யுரேனியம்** (*Natural uranium*) NU, NU, U<sub>nat</sub> என்ற குறியீடுகளால் அடையாளப்படுத்தப்படுகிறது. இயற்கையில் கிடைக்கின்ற யுரேனியத்தில் காணப்படும் ஐசோடோப்புகள் அதே விகிதாச்சாரத்தில் கலந்திருப்பின் அதை இயற்கை யுரேனியம் என்கிறோம். 0.711 சதவீதம் யுரேனியம்-235, 99.284 சதவீதம் யுரேனியம்-238, சுவடு அளவு (எடையளவில் 0.0055%) யுரேனியம்-234 என்ற விகிதாச்சார அளவுகளில் இயற்கை யுரேனியத்தில் ஐசோடோப்புகள் கலந்துள்ளன. தோராயமாக யுரேனியம்-235 ஐசோடோப்பிலிருந்து 2.2% கதிரியக்கமும், யுரேனியம்-238 ஐசோடோப்பிலிருந்து 48.6% மற்றும் யுரேனியம்-234 ஐசோடோப்பிலிருந்து 49.2 சதவீத கதிரியக்கமும் வெளிப்படுகிறது.  

தாழ் மற்றும் உயர் ஆற்றல் அணுக்கரு உலைகள் இரண்டிலும் இயற்கை யுரேனியத்தை எரிபொருளாகப் பயன்படுத்த இயலும். வரலாற்றில், கிராபைட்டு நடுநிலை அணு உலை மற்றும் கனநீர் நடுநிலை அணு உலை இரண்டிலும் இயற்கை யுரேனியம் எரிபொருளாகப் பயன்பட்டிருக்கிறது. தூயநிலையில் உள்ள யுரேனிய உலோகம் அல்லது யுரேனியம் டை ஆக்சைடு (UO2) பீங்கான் வடிவங்கள் இதற்காகப் பயன்படுத்தப்பட்டன. இருப்பினும் யுரேனியம் டிரை ஆக்சைடு (UO3), டிரை யுரேனியம் ஆக்டாக்சைடு (U3O8) போன்றவை சோதனை முறை எரிபொருள்களாக பயன்படுத்தப்பட்டு நம்பிக்கையளித்தன.  

0.72% அளவு யுரேனியம்-235 ஐசோடோப்பு மென்னீர் அணு உலைகளில் அல்லது அணுக்கரு ஆயுதங்களில் தன்னிறைவு பெற்ற நீடித்த சங்கிலி வினைகளை உருவாக்க போதுமானதாக இல்லை இத்தகைய பயன்பாடுகளுக்கு செறிவூட்டிய யுரேனியத்தை பயன்படுத்துவது கட்டாயமாகும்.  

90% செறிவூட்டப்பட்ட யுரேனியம்-235 ஐசோடோப்பு அணு ஆயுதங்கள் தயாரிக்க பயனாகிறது. மென்னீர் அணு உலைகளுக்கு தோராயமாக 3% செறிவூட்டப்பட்ட யுரேனியம்-235 ஐசோடோப்பு பயன்படுகிறது. காண்டு அணு உலை எனப்படும் கனடா டியூட்ரியம் அணு உலை போன்ற கனநீர் அணு உலையில் செறிவூட்டப்படாத இயற்கை யுரேனியம் ஒரு பொருத்தமான எரிபொருளாகப் பயன்படுகிறது.  

யுரேனியம் -235 மிக அதிகமாக இருந்தபோது, யுரேனிய வரலாற்றின் அரிதான நிகழ்வுகளில் யுரேனியம் தாது இயற்கையாகவே அணுக்கரு பிளப்பில் ஈடுபட்டு இயற்கையான அணுக்கரு பிளவு உலைகளாக உருவாகியுள்ளது. யுரேனியம்-235 ஐசோடோப்பானது யுரேனியம்-238 ஐசோடோப்புடன் ஒப்பிடும்போது விரைவாக (அரை ஆயுள் காலம் 700 மில்லியன் ஆண்டுகள்) கதிரியக்கச் சிதைவை அடைகிறது. யுரேனியம்-238 ஐசோடோப்பு குறைவான (அரை ஆயுள் காலம் 4.5 பில்லியன் ஆண்டுகள்) என்ற சிதைவை அடைகிறது. எனவே, ஒரு பில்லியன் ஆண்டுகளுக்கு முன்னர் இப்போது காணப்படும் யுரேனியம்-235 ஐசோடோப்பின் அளவுடன் ஒப்பிடும்போது கிட்டத்தட்ட 2 மடங்கு அதிகமாக யுரேனியம்-235 ஐசோடோப்பு இருந்திருக்கும்.  

மன்காட்டன் திட்டத்தின்போது சுத்திகரிக்கப்பட்ட நிலை இயற்கை யுரேனியமானது துபல்லாய் என்ற பெயரால் அழைக்கப்பட்டது. இச்சொல் இன்னமும் கூட அவ்வப்போது பயன்படுத்தப்பட்டு வருகிறது. இரண்டாம் உலகப் போரின்போது "எக்சு-மெட்டல்" என்ற குறியீட்டுப் பெயரால் யுரேனியம் அழைக்கப்பட்ட்து.  

இதேபோல், செறிவான யுரேனியம் ஒராலாய் எனவும் செறிவு குறைந்த யுரேனியம் தெப்லீட்டலாய் என்றும் குறிப்பிடப்பட்டன.
# மங்களூர் உடன்படிக்கை


**மங்களூர் உடன்படிக்கை** என்பது 1784-ஆம் ஆண்டு மார்ச்சு 11-ஆம் தேதி திப்பு சுல்த்தானுக்கும் பிரித்தானியக் கிழக்கிந்தியக் கம்பெனிக்குக்கும் இடையே கையெழுத்தான ஒப்பந்தம் ஆகும். மங்களூரில் கையெழுத்திடப்பட்ட இந்த உடன்படிக்கையின் மூலம் இரண்டாவது ஆங்கிலேய மைசூர் போர் முடிவுக்கு வந்தது.  

## பின்னணி
இரண்டாம் ஆங்கில மைசூர்ப் போர் தொடங்கப் பல காரணங்கள் இருப்பினும் அவற்றுள் முதன்மையானது மதராசு உடன்படிக்கையை ஆங்கிலேயர்கள் மீறிவிட்டதாக ஐதர் அலி கருதியதே. (மராத்தியர்கள் மைசூரின் மீது போர் தொடுத்த போது ஆங்கிலேயர்கள் உதவிக்கு வரவில்லை) 1780-ஆம் ஆண்டு ஐதர் அலி 80000 முதல் 90000 பேர்கள் கொண்ட படையினைக் கொண்டு ஆங்கிலேயர்களைத் தாக்கினார்.
# பாட்டி சொல்லைத் தட்டாதே



**பாட்டி சொல்லைத் தட்டாதே** என்பது ஏ. வி. எம். தயாரிப்பில் ராஜசேகர் இயக்கத்தில் 1988 ஆம் ஆண்டு வெளிவந்த தமிழ் நகைச்சுவைத் திரைப்படமாகும். இதில் பாண்டியராஜன், ஊர்வசி மற்றும் மனோரமா ஆகியோர் முக்கியக் கதாபாத்திரத்தில் நடித்தனர். இத் திரைப்படத்தில் வித்தியாசமான மகிழுந்து அடங்கிய இறுதிக் காட்சி மிகச் சிறந்த படக்காட்சியாக அனைவராலும் பேசப்பட்டது. இத் திரைப்படம் தெலுங்கு மொழியில் 'பம்ம மாட்ட பங்காரு பாட்ட’ என்ற பெயரில் 1990 ஆம் ஆண்டு வெளிவந்தது.  

## கதைச் சுருக்கம்
கண்ணாத்தா (மனோரமா), பணக்கார வயதான பெண்மணி. அவரது கணவர் வஜ்ஜிரன் சுப்பையா (எஸ். எஸ். சந்திரன்) ஒரு வேட்டைக்காரர். அவர்கள் தாய் தந்தையை இழந்த தங்களது ஒரே பேரன் செல்வத்தின் (பாண்டியராஜன்) வருகைக்காக காத்திருக்கின்றனர். தனது படிப்பினை முடித்து, புகைவண்டியில் ஊருக்கு திரும்பி வரும் செல்வம், சீதாவை (ஊர்வசி) சந்திக்கிறான். சீதாவின் பெற்றோரால் அவளுக்கு நடத்தப்படவுள்ள கட்டாயத் திருமணத்தை தவிர்ப்பதற்காக, வீட்டிற்கு செல்ல மறுக்கிறாள். மேலும் ஒருவர் மீது ஒருவர் கொண்ட காதல் காரணமாக, செல்வம் - சீதா அவர்களது வீட்டிற்கு தெரியாமல் திருமணம் செய்து கொண்டு சென்னையில் வசிக்கின்றனர்.  

இருவரும் ஒரே அலுவலகத்தில் பணிபுரியும் போது பல இன்னல்களைச் சந்திக்கின்றனர். அலுவலகத்தில் இருவரும் ஒருவரை ஒருவர் தெரியாதது போல நடந்து கொள்வது இருவருக்குமே மிகக் கடினமாக உணர்கின்றனர். அதனால் பாட்டியிடம் தங்களுக்கு திருமணம் முடிந்து ஒரு குழந்தை இருப்பதாக பொய் கூறுகின்றனர். இதற்கிடையில் வஜ்ஜிரன் சுப்பையா தனது பேரனைப் பார்ப்பதற்காக சென்னை வருகிறார். இதை அறிந்த செல்வம், அனுசுயா (சில்க் சுமிதா) என்பவரிடமிருந்து குழந்தையை வாடகைக்கு எடுத்து வருகிறான். சுப்பையாவும் குழந்தையைப் பார்த்து தனது பேரன் என்று நம்பி விடுகிறார். இதைக் கண்ட அனுசூயா சூழ்ச்சி செய்து தம்பதிகளுக்கிடையில் குழப்பத்தை ஏற்படுத்துகிறார். பின்னர் நடைபெறும் சில நிகழ்வுகளுக்குப் பிறகு செல்வத்தின் தாத்தா மற்றும் பாட்டிக்கு உண்மை தெரிந்து குழப்பம் நீங்கி படம் மகிழ்ச்சியாக முடிகிறது. சித்ராலயா கோபுவால் எழுதப்பட்ட இப்படத்தின் வசனங்கள் இன்றளவும் பெரிதும் பேசப்படுகின்றது.  

## நடிப்பு
- பாண்டியராஜன் - செல்வம்
- மனோரமா - கண்ணாத்தா - செல்வத்தின் பாட்டி
- சீதா -ஊர்வசி
- சில்க் ஸ்மிதா - அனுசூயா
- கோவை சரளா - லீலா
- எஸ். எஸ். சந்திரன் - வஜ்ஜிரன் சுப்பையா - செல்வத்தின் தாத்தா
- ஒய். ஜி. மகேந்திரன் - வக்கீலின் குழந்தை
- செந்தில் - காவல் துறை துணை - ஆய்வாளர்
- ஆனந்தராஜ் - ஆட்டோ - ஓட்டுனர்
- வெண்ணிற ஆடை மூர்த்தி - வக்கீல் மூர்த்தி
- வோல்க்ஸ்வேகன் பீடில் - சூப்பர் கார்

## தயாரிப்பு
கார்ட்டூன் வடிவத்தில் 1988 ஆம் வருடம் இந்தியத் தொலைக்காட்சியில் "பாட்டி சொல்லைத் தட்டாதே" திரைப்படத்திற்கு முன்னோட்டம் வெளியிடப்பட்டது. இது திரைப்பட ரசிகர்களால் ரசிக்கப்பட்டது. இப் படத்தில் இடம் பெற்ற மகிழுந்து தொடர்பான காட்சிகள் பெருமளவில் வரவேற்பு பெற்றது. ஏ. வி. எம். தயாரிப்பில் வெளிவந்த இப் படம் 175 நாட்கள் வெற்றிகரமாக ஓடியது.
# தெற்கின் விண்மீன்

ரீச் டெர் கிறிஸ்டல் அருங்காட்சியகத்தில் உள்ள தெற்கின் விண்மீனின் பிரதி]]  
**தெற்கின் விண்மீன்** (**Star of the South**) எஸ்ட்ரேலா டூ சுல் (*Estrela do Sul*) என்றும் அறியப்படுவது 1853 சூலையில் பிரேசிலில் கண்டறியப்பட்ட ஒரு வைரம் ஆகும். தலையணை வடிவில் வெட்டப்பட்ட இந்த வைரத்தின் எடை ஆகும். இந்த வைரமானது IIa வகை வைரமாக வகைப்படுத்தப்பட்டுள்ளது. இது இளஞ்சிவப்பு-பழுப்பு நிற ஒளி கொண்டது. இந்த வைரம் கண்டுபிடிக்கப்பட்டபோது எடை கொண்டதாக இருந்தது. பின்னர் இது பரோடாவின் மகாராஜா மல்ஹர் ராவ் உள்ளிட்ட பல கைகளுக்கு மாறியது. கடைசியாக இது 2002இல் மும்பையைச் சேர்ந்த ரஸ்டிஜ் ஜாம்செட்ஜியால், பிரெஞ்சு ஆடம்பர நகைக்கடைக்காரர் கார்டியருக்கு விற்கப்பட்டது. பின்பு இது வூய்செர்கேர் என்ற கலைஞரால் தலையணை போன்ற வடிவத்தில் அழகாக வெட்டப்பட்டது. கோஹினூர் வைரத்தை வெட்டி சீரமைத்து புகழ்பெற்ற இருவரில் இவர் ஒருவராவார்.  

பாரிசில் புகழ்பெற்ற வைர வியாபாரிகளான ஹால்ஃபென் நிறுவனத்தார், அதை வாங்கிக் கொண்டார்கள். அதற்கு தெற்கின் விண்மீன் ( Estrela do Sul, அல்லது Star of the South) என்று பெயர் சூட்டினர். இந்த வைரமானது 1862 இல் கிரேட் லண்டன் கண்காட்சியிலும், பின்னர் 1867 இல் பாரீசில் பன்னாட்டுக் கண்காட்சியிலும் வைக்கப்பட்டது. இந்த இரு கண்காட்சிகளிலும் இது பலரின் கவனத்தை ஈர்த்தது. இந்த வைரமானது பின்னர் இந்தியாவின் ஒரு வைர வணிகரின் அலுவலகத்துக்கு அனுப்பப்பட்டது. அங்கு நடந்த பேச்சுவார்த்தைகளின் முடிவில் ஒரு மகாராஜாவிற்கு 110,000 பவுண்டு விலைக்கு விற்க முயற்சி மேற்கொள்ளப்பட்டது. எனினும், இந்த பேரம் வெற்றிகரமாக முடியாமல், வைரம் ஹால்பென் மற்றும் அசோசியேட்ஸ் நிறுவனத்துக்கு திரும்பியது.  

இது இந்தியாவில் இருந்த சமயம் பரோடா அரச குடும்பத்தின் இளவரசரான மல்ஹர் ராவ் இந்தக் கல்லைப் பற்றி அறிந்தார். பின்னர் மல்ஹர் ராவ் சார்பாக இங்கிலாந்தில் இந்த வைரத்துக்கு விலை பேசப்பட்டு, 80,000 பவுண்டுக்கு வாங்கப்பட்டது. அதன்பிறகு தெற்கின் விண்மீனானது பரோடா சமஸ்தானக் குடும்பத்தினரிடம் பல ஆண்டுகள் இருந்தது. பிற்காலத்தில் 78.5 காரட் (15.70 கிராம்) ஆங்கில ட்ரெஸ்டீன் வைரத்துடன் ஒரு கழுத்தணியில் பதிக்கப்பட்டது.  

தெற்கின் விண்மீன் வைரமானது பிறகு மும்பையைச் சேர்ந்த ரஸ்டிஜ் ஜாம்செட்ஜியால், வாங்கப்பட்டு 2002ஆம் ஆண்டு விற்கப்பட்டது.
# அல்-அந்தலுஸ்

**அல்-அந்தலுஸ்** ( அரபி : الأنْدَلُس&lrm;, ஸ்பெயின் : al-Ándalus; போர்த்துகீசு al-Ândalus ) அந்தலூசியா அல்லது இசுலாமிய ஸ்பெயின் என்பது தற்கால ஸ்பெயின் மற்றும் போர்ச்சுகல்  தேசங்களை அடக்கிய நிலப்பகுதியில்  இருந்த,  இடைக்கால இசுலாமிய ஆட்சி நடந்த பிரதேசமாகும்.  கி.பி 711  முதல் 1492  வரையிலான முஸ்லிம்களின் சிறப்பான  ஆட்சி இத்தீபகற்பத்தில் நிலை நின்றதை ஒட்டி இப் பிரதேசம் **இசுலாமிய ஸ்பெயின், முஸ்லிம் ஐபீரியா, இசுலாமிக் ஐபீரியா** போன்ற பெயர்களாலும் அறியப்பட்டது.  

உமைய்யத் கலீபாக்களின் ஐபீரிய வெற்றிக்குப்பின் முழுவதுமாக இசுலாமிய ஆட்சி நிறுவப்பட்டது. கலீபா அல்-வலீது-1 (711-750),  கொர்தொபா அமீரகம் (750 – 929) என்ற பெயரிலும் , பின்பு 929 முதல் 1031 வரை கலீபாக்களின் ஆட்சியும்  நடபெற்றது. இசுலாமிய, கிறித்தவ சமூகங்க்களுக்கு  இடையே கலாச்சாரப்  பரிமாற்றமும், சமூக ஒத்துழைப்பும் உயர்ந்தன.  கிறித்தவ மற்றும் யூதர்களுக்கு ஜிசியா எனும் சிறப்பு வரி விதிக்கப்பட்டது. அவ்வரியானது,  அவர்களின் சமய உரிமைகளை சுதந்திரமாக அனுபவிப்பதற்கும், முழுமையான பாதுகாப்பிற்கும் வழி வகுத்தது.  

கொர்தொபாவில், இசுலாமிய ஆட்சியின் கீழ் அறிவியலும் கலையும் புதிய உச்சங்களைத் தொட்டன.  திரிகோணமிதி (ஜாபிர்), வானவியல் (இப்ரஹீம் அல ஸர்காலி), மருத்துவம், விவசாயப் புரட்சி, உட்பட பல துறைகளில் புதிய கண்டுபிடிப்புகளும் அறிவியல் முன்னேற்றங்களும் அல்-ஆண்டலசிலிருந்து வெளியாயின.  ஐரோப்பா, மத்திய தரைக்கடல் நாடுகள், மற்ற இசுலாமிய ஆட்சிப் பிரதேசங்க்களுக்கு மிக்ச்சிறந்த கல்வி மையமாக அல்-ஆண்டலஸ் விளங்கிற்று.  சுமார் எண்ணூறு ஆண்டு காலங்கள் ஸ்பெயினில் இசுலாமிய ஆட்சி நிலை பெற்றது.  

உமய்யாத் கலீபக்களின் வீழ்ச்சிக்குபின், அல்-ஆண்டலஸ் பல சிறு சிறு நிலப்பகுதிகளாகச் சிதறுண்டது. கிறித்தவ அரசன் அல்பொன்சொ V1 தலைமையில் அடிக்கடி தாக்குதலுக்கு உள்ளாகியது. தக்குதலுக்கு உள்ளான அல்-அண்டலசுக்கு மொரவித் மன்னர்களின் உதவியை நாட வேண்டி வந்தது. மொராவித் ஆட்சியாளர்கள் கிறிஸ்தவ தாக்குதல்களை முறியடித்து பலகீனமான அல்-அண்டலஸைத் தமது  பெர்பெரிய  ஆட்சிக்குகீழ் கொண்டுவந்தனர். அடுத்த ஒன்றரை நூற்றாண்டுகளில் அல்-அண்டாலஸ் மொராவித் ஆட்சிக்குட்பட்ட ஒரு மிகச் சிறிய பிரதேசமாக மறிற்று.  

இறுதியில், ஐபீரிய தீபகற்பத்தின் வடக்கில் உள்ள கிறித்தவ ராஜ்யங்கள் முஸ்லீம் நாடுகளை தெற்கே விரட்டிவிட்டன. 1085 ல் அல்பொன்சொ V1 டோலிடோ ( Toledo ) நகரைக் கைப்பற்றியதோடு இசுலாமிய அரசின் வீழ்ச்சி தொடங்க்கிற்று.  1236 ல் கொர்தொபா வீழ்ந்த்தைத் தொடர்ந்து, இரண்டு வருடங்களுக்குள் கிரனடா இசுலாமியர்களின் கடைசி மாநிலமாகத் தனித்தது. கடைசியாக ஜனுவரி 2, 1492ல்  கிரனடாவின் அமீர் முஹம்மத் XII அரசி இசபெல்லாவிடம் சரணடைந்ததோடு எண்ணூறு ஆண்டுகால இசுலாமிய ஆட்சி ஸ்பெயினில் முடிவுக்கு வந்தது.  அல்-ஆண்டலஸ் மீண்டும் கிறிஸ்தவர்கள் வசமானது. இசுலாமிய ஆட்சி ஸ்பெயினிலிருந்து விலகினாலும் ஸ்பெயினி கலாச்சாரம், கலை,  மொழி ஆகியனவற்றில் ஏற்படுத்திய தாக்கம் ஆழமானது.
# ஆரஞ்சு மிட்டாய்



**ஆரஞ்சு மிட்டாய்** என்பது 2015இல் வெளிவந்த தமிழ் நகைச்சுவைத் திரைப்படமாகும். இந்தத் திரைப்படத்தை பிஜூ விஸ்வநாத் எழுதி இயக்கினார். விஜய் சேதுபதி தயாரிப்பில் முதன்மை வேடத்தை ஏற்று நடித்தார். இவருடன் ரமேஷ் திலக், ஆசிர்தா மற்றும் கருணாகரன் (நடிகர்) ஆகியோர் நடித்திருந்தனர்.  

இந்தப் படம் 2014இல் தொடங்கப்பட்டது.  

## கதை
சத்தியா (ரமேஷ் திலக்) அவசர ஊர்தி சேவையை நடத்திவரும் ஒரு மருத்துவ உதவியாளர். அவரது தந்தையின் முதலாமண்டு நினைவு நாளில், உடல்நிலை மிகவும் மோசமான நிலையில் இருக்கும் ஒரு வயதான பெரியவரை சத்யா மற்றும் ஆம்புலன்ஸ் ஓட்டுனர் இருவரும் மீட்டெடுக்கிறார்கள். நோயாளி, கைலாசம் (விஜய் சேதுபதி), ஒரு இதய நோயாளியாக இருப்பதால் தனது உயிருக்கு போராடுகிறார். அந்த நிலையில் கைலாசத்தின் எரிச்சலூட்டும் மற்றும் பிடிவாதமான செய்கையானது அவரை மருத்துவமனைக்கு கொண்டு சென்று மருத்துவ உதவியளிப்பது சத்யாவிற்கு சிக்கலை ஏற்படுத்துகிறது. கைலாசம் யார்? அவருக்கு என்ன வேண்டும்? அவரது பிடிவாதமான இயல்புக்கு காரணம் என்ன? இந்த கேள்விகளுக்கான பதில்கள் கதையின் முக்கியத்துவம் வாய்ந்தவை. அவர் ஒரு மருத்துவமனையை கண்டுபிடிக்கும் தேவை இருக்கிறது. ஆனால் அது ஒரு நீண்ட தூர பயணமாக இருக்கிறது. பிரபஞ்சம் என்ன திட்டமிட்டுள்ளது என்பதை அறிய ஒரே வழி, பயணம் செய்வதே ஆகும், சில நேரங்களில் பயணம் என்பதே இலக்காகும்.  

## நடிப்பு

- விஜய் சேதுபதி - கைலாசம்
- ரமேஷ் திலக் - சத்யா
- ஆறுமுகன் பாலா - ஆறுமுகன்
- ஆஷ்ரிதா - காவியா
- கருணாகரன் - கைலாசத்தின் மகன்
- திருச்சி மணிவாணன் - காவியாவின் தந்தை
- டேவிட் சாலமன் ராஜா - துணை ஆய்வாளர்
- விசாலினி - மருத்துவர்
- வினோத் சாகர் - குடிகார தற்கொலைக்கு முயன்ற நபர்
- அசோக் செல்வன் - மருத்துவமனையில் கௌரவத் தோற்றம்
- பாபி சிம்ஹா - மேற்பார்வையாளர் குரல்)

## தயாரிப்பு
நடிகர் விஜய் சேதுபதி தயாரித்த முதல் படம் "ஆரஞ்சு மிட்டாய்". இது 2014 பிப்ரவரியில் பிஜு விஸ்வநாத் இயக்கத்தில் வெளிவந்தது. இப்படத்தில் ஜெயப்பிரகாசு, ரமேஷ் திலக், அனு பாலா , அஷ்ரிதா உட்பட பலரும் நடித்திருந்தனர்.  

2014 ஜூலையில் விஜய் சேதுபதி தான் 55 வயது கொண்ட முதியவர் பாத்திரத்தில் நடிக்க இருப்பதாக தெரிவித்தார். இது முதலில் நடிகர் ஜெயப்பிரகாசு நடிப்பதாக இருந்தது. அவர் எழுத்தராக அறிமுகமான முதல்படம் இதுவாகும். இப்படக்குழு தென் தமிழ்நாட்டின் அம்பாசமுத்திரம் மற்றும் அதைச் சுற்றியுள்ள பகுதிகளான திருநெல்வேலி, பாபநாசம் (தஞ்சாவூர் மாவட்டம்) போன்ற இடங்களில் படமாக்கியது.  

## ஒலித்தொகுப்பு
இதன் ஒலித்தொகுப்பினை ஜஸ்டின் பிரபாகரன் மேற்கொண்டார். விஜய் சேதுபதி நடித்த *பண்ணையாரும் பத்மினியும்* படத்திற்கு இசையமைத்தவராவார். இப்படத்தின் பாடல்கள் 2015 ஜூலை 1 அன்று வெளியிடப்பட்டது. நான்கு பாடல்கள் கொண்டதில் இரு பாடல்களை விஜய் சேதுபதியே இயற்றிப் பாடியிருந்தார்.
# ரமேஷ் திலக்



**ரமேஷ் திலக்** (*Ramesh Thilak*) என்பவர் தமிழ் மற்றும் மலையாளத் திரைப்படங்களில் நடித்துள்ளார். இவர் ரேடியோ ஜாக்கியாக பணியாற்றியுள்ளார். நலன் குமரசாமி இயக்கிய சூது கவ்வும் படத்தில் நடித்து தமிழ்ப்படங்களில் பிரபலமானார்.  

## திரைப்படங்கள்
| Year | திரைப்படம் | கதாப்பாத்திரம் | மொழி | குறிப்பு |
| --- | --- | --- | --- | --- |
| 2011 | *மங்காத்தா (திரைப்படம்)* | குறிப்பிடப்படாத கதாப்பாத்திரம் | தமிழ் |  |
| 2012 | *மெரினா* | கொரியர் கொடுப்பவர் | தமிழ் |  |
| 2013 | *சூது கவ்வும்* | சேகர் | தமிழ் |  |
| 2013 | *நேரம் (திரைப்படம்)* | லைட் ஹவூஸ் | மலையாளம் |  |
| 2013 | *நேரம் (திரைப்படம்)* | தமிழ் |  |  |
| 2014 | *Samsaaram Aarogyathinu Haanikaram* | ரமேஷ் | மலையாளம் |  |
| 2014 | *வாயை மூடி பேசவும்* | Ganesh | தமிழ் |  |
| 2015 | *மகாபலிபுரம்* | குப்பன் | தமிழ் |  |
| 2015 | *Oru Vadakkan Selfie* | கௌரவ தோற்றம் | மலையாளம் |  |
| 2015 | *டிமான்ட்டி காலனி (திரைப்படம்)* | விமல் | தமிழ் |  |
| 2015 | *காக்கா முட்டை (திரைப்படம்)* | நைனா | தமிழ் |  |
| 2015 | *ஆரஞ்சு மிட்டாய் (திரைப்படம்)* | சத்யா | தமிழ் |  |
| 2015 | *வேதாளம் (திரைப்படம்)* | விட்னஸ் | தமிழ் |  |
| 2016 | *ஆறாது சினம்* | கார் ஓட்டுனர் | தமிழ் |  |
| 2016 | *காதலும் கடந்து போகும்* | கார் ஓட்டுனர் | தமிழ் |  |
| 2016 | *ஒரு நாள் கூத்து (திரைப்படம்)* | தமிழ் |  |  |
| 2016 | *கபாலி* | தமிழ் |  |  |
| 2016 | *ஆண்டவன் கட்டளை (2016 திரைப்படம்)* | தமிழ் |  |  |
| 2016 | *மோ* | சதீஸ் | தமிழ் |  |
| 2017 | *புரியாத புதிர் (2017 திரைப்படம்)* | தமிழ் |  |  |
| 2017 | *12-12-1950* | தமிழ் |  |  |
| 2018 | *ஒரு நல்லநாள் பாத்து சொல்றேன்* | புருஷோத்தமன் | தமிழ் |  |
| 2018 | *காலா* | செய்தியாளர் | தமிழ் |  |
| 2018 | *டிக் டிக் டிக் (2018 திரைப்படம்)* | வெங்கட் | தமிழ் |  |
| 2018 | *இமைக்காத நொடிகள்* | வினோத் | தமிழ் |  |
| 2019 | *1818* | தமிழ்/தெலுங்கு | படப்பிடிப்பில் |  |
| 2019 | *விசுவாசம் (திரைப்படம்)* | தமிழ் | படப்பிடிப்பில் |  |
| 2019 | *சர்வகலாமேல* | மலையாளம் | தயாரிப்பில் | } |
# அக்பர் ஷா (வைரம்)

**அக்பர் ஷா** (**Akbar Shāh**) என்பது முகலாய வம்சத்தைச் சேர்ந்த ஒரு வைரம் ஆகும். முகலாயர்களின் மீதான நாதிர்சாவின் படையெடுப்பின்போது கொள்ளையடிக்கப்பட்ட மயிலாசனம் உள்ளிட்ட செல்வங்களுடன் அக்பர் ஷாவும் சென்றது. இது 73.60 காரட் எடை கொண்ட இளம் பச்சை நிற ஒழுங்கற்ற, பேரிக்காய் வடிவ வைரமாகும்.  

## வரலாறு
அக்பர் ஷா வைரமானது முகலாயப் பேரரசர் அக்பர் காலத்தில் ராஞ்சிக்கு அருகில் குக்ரா என்ற இடத்தி லுள்ள ஒரு சுரங்கத்திலிருந்து தோண்டியெடுக்கப் பட்டது.  

இந்த புகழ்பெற்ற வைரமானது மொகலாயர்களின் மயிலாசனத்தில் பதிக்கப்பட்ட மயிலிலின் இரண்டு கண்களில் ஒன்று என சில வரலாற்று அறிஞர்கள் நம்புகிறார்கள். இருந்தாலும் இதை ஏற்க மறுக்கும் அறிஞர்களும் உள்ளனர்.  

முகலாயப் பேரரசின் மீது படையெடுத்து வந்த பாரசீகத்தின் நாதிர் ஷா, மயிலாசனம் உள்ளிட்ட பல்வேறு செல்வங்களைக் கொள்ளையடித்து சென்றபோது, அதில் அக்பர் ஷாவும் இருந்தது. பின் நாதிர் ஷா கொல்லப்பட்டார். மயிலாசனம் சிதைக்கப்பட்டு அதில் இருந்த விலை உயர்ந்த தங்கம் உள்ளிட்ட உலோகங்களும், இரத்தினக் கற்களும் பலராலும் கொள்ளையடிக்கப்பட்டன.  

இந்தக் கல் பிற்காலத்தில் துருக்கியில் நடைபெற்ற வைரக் கண்காட்சி ஒன்றில் காணப்பட்டது அக்கல்லுக்கு ஷெப்பர்ட்ஸ் ஸ்டோன் என்ற புதிய பெயர் இடப்பட்டிருந்தது. இது 1866 பிப்ரவரியில் இஸ்தான்புல்லில் இலண்டன் வைர வணிகரான ஜார்ஜ் பிளாக் என்பவரால் வாங்கப்பட்டது. இதன்பிறகு இந்த வைரம் மீண்டும் வெட்டப்பட்டது. இதனால் வரலாற்றுச் சிறப்பு மிக்க இந்தவைரத்தின் வரலாற்று அடையாளமானது அழிக்கப்பட்டது. முதலில் 120 அரபு காரட் (119 மெற்றிக் காரட் 23 கிராம்) எடையுடன் இருந்த இந்த வைரமானது 73.60 மெட்ரிக் காரட் (14.34 கிராம்) எடை கொண்டதாக சிறிதாக்கப்பட்டது.  

அடுத்த ஆண்டு, இந்தியாவின் பரோடா மன்னர் மஹார் ராவ் கெய்காட்டால் இந்த வைரமானது 350,000 ரூபாய்க்கு (சுமார் 26,000 பவுண்டுகள்) வாங்கப்பட்டு மீண்டும் இந்தியாவுக்கு வந்தது. அக்பர் ஷா இன்னும் பரோடாவில்தான் இருக்கிறதா அல்லது ராஜ குடும்பத்தினர் யாரிடமாவது விற்றுவிட்டார்களா என்று தெரியவில்லை..
# சன் நாம் ஒருவர்



**சன் நாம் ஒருவர்** என்பது சன் தொலைக்காட்சியில் அக்டோபர் 7, 2018 முதல் ஒவொரு ஞாயிற்றுக்கிழமைகளும் இரவு 9:30 மணிக்கு ஒளிபரப்பான ஒரு பேச்சு உண்மைநிலை நிகழ்ச்சி நிகழ்ச்சி ஆகும். இந்த நிகழ்ச்சியை முதல் முறையாக நடிகர் விஷால் தொகுத்து வழங்கினார். இந்த நிகழ்ச்சி தெலுங்கு மொழியில் நடிகை லக்‌ஷ்மி மஞ்சு தொகுத்து வழங்கிய ‘மேமு சைத்தம்’ என்ற நிகழ்ச்சியின் மறு ஆக்கம் ஆகும்.  

இந்த நிகழ்ச்சி சனவரி 13, 2019 அன்று 15 அத்தியாயங்களுடன் முதல் பருவம் நிறைவு பெற்றது. இந்த நிகழ்ச்சிக்கு பதிலாக நடிகர் விஜய் சேதுபதி தொகுத்து வழங்கும் நம்ம ஊரு ஹீரோ என்ற நிகழ்ச்சி சனவரி 20 முதல் ஒளிபரப்பானது. இந்த நிகழ்ச்சியின் மறு ஒளிபரப்பு சன் லைப் தொலைக்காட்சியில் ஒவொரு சனி மற்றும் ஞாயிறு இரவு 8 மணிக்கு ஒளிபரப்பானது.  

## நிகழ்ச்சியின் நோக்கம்
இந்த நிகழ்ச்சியில் ஒவ்வொரு வாரமும் ஒரு பிரபலம் கலந்துக்கொள்வார்கள், மேலும், பாதிக்கப்பட்ட மக்களிடம் விவாதம் நடத்தி அவர்களுக்கு தேவையான உதவி பணத்தை அவர்களே உழைத்து கொடுப்பார்கள்.  

## பிரபலங்கள்
| அத்தியாயம் | பிரபலம் | ஒளிபரப்பான நாள் | சம்பாதித்த பணம் |
| --- | --- | --- | --- |
| 1 | கார்த்திக் சிவகுமார் | ரூ6,00,000 |  |
| 2 | கீர்த்தி சுரேஷ் | ரூ10,18,000 |  |
| 3 | சூரி | ரூ6,80,000 |  |
| 4 | ஆண்ட்ரியா ஜெரெமையா | ரூ3,18,000 |  |
| 5 | ஜீவா | ரூ2,74,000 |  |
| 6 | வரலட்சுமி சரத்குமார் | ரூ5,00,000 |  |
| 7 | ஐஸ்வர்யா ராஜேஷ் | ரூ |  |
| 8 | பார்த்திபன் | ரூ |  |
| 9 | சதீஸ் | ரூ |  |
| 10 | சமுத்திரக்கனி | ரூ |  |
| 11 | எஸ். ஜே. சூர்யா | ரூ |  |
| 12 | ரோபோ சங்கர் | ரூ |  |
| 13 | குஷ்பூ | ரூ |  |
| 14 | சிறப்பு நிகழ்ச்சி | ரூ |  |
| 15 | சிறப்பு நிகழ்ச்சி | ரூ |  |
# நம்ம ஊரு ஹீரோ



**நம்ம ஊரு ஹீரோ** என்பது சன் தொலைக்காட்சியில் சனவரி 20, 2019 முதல் ஒவொரு ஞாயிற்றுக்கிழமைகளும் இரவு 9:30 மணிக்கு ஒளிபரப்பான ஒரு கலந்துரையாடல் உண்மைநிலை நிகழ்ச்சி நிகழ்ச்சி ஆகும். இந்த நிகழ்ச்சியை பிரபல தமிழ்த் திரைப்பட நடிகர் விஜய் சேதுபதி தொகுத்து வழங்கினார்.  

இந்த நிகழ்ச்சியில் நாளைய தலைமுறைக்கு வழிவகுக்கும் இன்றைய தலைமுறையின் கதாநாயகனைக் கண்டு பிடித்து அவர்களுடன் கலந்துரையாடி அவர்களை கௌரவிக்கும் ஒரு நிகழ்ச்சியாகும். இந்த நிகழ்ச்சி மே 12, 2019ஆம் அன்று 16 அத்தியாயங்களுடன் நிறைவு பெற்றது.  

## கதாநாயகர்கள்
| அத்தியாயம் | கதாநாயகர்கள் | ஒளிபரப்பான நாள் | இலக்கு அளவீட்டு புள்ளி |
| --- | --- | --- | --- |
| 1 | அன்னபூர்ணா (ஆசிரியர்) | 5.2% |  |
| கோபி (ஆசிரியர்) |  |  |  |
| 2 | தஸ்லிமா (திருநங்கை) | 5.15% |  |
| பொன்னி (திருநங்கை) |  |  |  |
| 3 | மணிகண்டன் (ஆம்புலன்ஸ் டிரைவர்) | 7.8% |  |
| முகமது கதாபி |  |  |  |
| 4 | மாரியப்பன் | 4.64% |  |
| டேஸ்சி வின்சென்ட் (முதியோர் விளையாட்டு வீரர்கள்) |  |  |  |
| 5 | பச்சையம்மாள் (கொத்தடிமை) | 3% |  |
| பார்த்திபன் (ஓய்வு பெற்ற வங்கி ஊழியர்) |  |  |  |
| 6 | தங்கவேலு (சமூக சேவையாளர் ) | 4.49% |  |
| மாணிக்க பாரதி |  |  |  |
| 7 | நந்தினி | 4.04% |  |
| ஹசினா |  |  |  |
| 8 | சாமுவேல் வேளாங்கன்னி | 4.84% |  |
| ஏழுமலை |  |  |  |
| 9 | கோவிந்தசாமி | 3.45% |  |
| சரணவன் |  |  |  |
| 10 | வீர ரஹவான் | 3.45% |  |
| சந்தியன் |  |  |  |
| 11 | கந்தசாமி | 3.82% |  |
| சுகுமாரன் |  |  |  |
| 12 | உமா முத்துராமன் | 3.44% |  |
| இனியன் |  |  |  |
# 2-நோனீனால்



**2-நோனீனால்** (*2-Nonenal*) என்பது C<sub>9</sub>H<sub>16</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். இச்சேர்மம் ஒரு நிறைவுறாத ஆல்டிகைடு என்று வகைப்படுத்தப்படுகிறது. நாட்பட்ட பியர் என்ற மதுபானத்திலும் பக்வீட்டு எனப்படும் கோதுமை இனத்திலும் இச்சேர்மம் ஒரு பகுதிப் பொருளாக உள்ளது.  

## வாசனைப் பண்புகள்

இச்சேர்மத்தின் வாசனை ஓரிசு, கொழுப்பு மற்றும் வெள்ளரிக்காய் போல இருப்பதாக உணரப்படுகிறது. மனித இனத்தின் வயதான கால உடலின் வாசனையுடன் 2-நோனீனாலின் வாசனை தொடர்புடையாதாக உள்ளது.
# ராம்பெர்கைட்டு



**ராம்பெர்கைட்டு** (*Rambergite*) என்பது MnS என்ற மூலக்கூற்று வாய்ப்பாட்டால் விவரிக்கப்படும் ஒரு சல்பைடு வகைக் கனிமமாகும்.  
ஆக்சிசனற்ற கடல்சார் படிவுகளில் இக்கனிமம் காணப்படுகிறது. பால்டிக் கடல் பகுதியின் கோட்லேண்டு டீப் எனப்படும் ஆற்றுப் பள்ளத்தாக்கில் அதிக அளவிலும், சுவீடன் நாட்டிலுள்ள தலார்மா மாகாணம் கார்பென்பெர்க்கு பகுதியிலும் இக்கனிமம் கிடைக்கிறது. 1917-1998 காலப்பகுதியில் வாழ்ந்த ஆன்சு ராம்பெர்க்கு என்ற கனிமவியலாளர் நினைவாக இக்கனிமத்திற்கு ராம்பெர்கைட்டு என்ற பெயர் சூட்டப்பட்டுள்ளது .  

ஆவ்யெரைட்டு என்ற மாங்கனீசு சல்பைடு கனிமத்துடன் ராம்பெர்கைட்டு நெருங்கிய தொடர்பு கொண்டதாக உள்ளது.
# மதிமுகம் தொலைக்காட்சி


**மதிமுகம் தொலைக்காட்சி** என்பது ஒரு செயற்கைக்கோள் பொழுதுபோக்கு தொலைக்காட்சி சேவை ஆகும். இந்தத் தொலைக்காட்சி 2016 சூலை மாதம் 14ஆம் நாள் முதல் தொழில்முறை ஒளிப்பரப்பு தொடங்கியது. இந்த அலைவரிசையில் செய்திகள், அரசியல் விவாதங்ககள், சினிமா, மற்றும் பெண்களுக்கான நிகழ்ச்சிகளை ஒளிபரப்பி வருகின்றது. சென்னையைத் தலைமையிடமாகக் கொண்டு இயங்கும் இத் தொலைக்காட்சியின் உரிமையாளர் தாயகம் தங்கதுரை ஆவார். மதிமுகம் தொலைக்காட்சியை ஆரம்பித்து வைத்தவர் வைகோ ஆவார். ம.தி.மு.க கட்சியின் அதிகாரப்பூர்வ செய்தி அலைவரிசையாகத் தொடங்கப்பட்டுள்ளது.
# கிளிஞ்சல் பிடிப்பான்



**கிளிஞ்சல் கொத்தி** அல்லது **கிளிஞ்சல் பிடிப்பான்** (Oystercatchers) என்பது ஒரு பறவை பேரினமாகும். இது கெமட்டோபோடிடே குடும்பத்தை சார்ந்தது. இவை பொதுவாக துருவப் பகுதிகளைத் தவிர உலகெங்கிலும் உள்ள கடற்கரைப் பகுதிகளிலும் ஆப்பிரிக்கா மற்றும் தென்கிழக்காசியா வெப்ப மண்டலப் பகுதிகளிலும் காணப்படுகின்றன. விதிவிலக்காக இவற்றில் யூரேசிய கிளிஞ்சல் பிடிப்பான், தெற்குத் தீவு கிளிஞ்சல் பிடிப்பான் ஆகியவைகள் சில நேரங்களில் நாட்டின் உட்பகுதியிலும் காணப்படுகின்றன. இவற்றில் மூன்று இனங்கள் உள்ளன. இந்த மூன்று பறவையினங்களும் ஒன்றுக்கொன்று வகைபடுத்த முடியாத உயிரினங்களாகும். ஆனாலும் இந்த மூன்று பறவையினங்களும் ஓரே உயிரினமாகவேவே கருதப்படுகின்றன.  

## பெயரியல்
இப்பறவைகள் கிளிஞ்சல்களை உண்பதால் இதற்கு கிளிஞ்சல் பிடிப்பான் எனவும் **1731** ஆம் ஆண்டில் மார்க் கேட்ஸ்பே என்பவரால் வட அமெரிக்க உயிரினமெனவும் பொதுவாக வகைப்படுத்தப்பட்டது. **1843** -இல் வில்லியம் யாரல் என்பவரால் இப்பறவையின் பழைய பெயரான ஸீ பை என்ற பெயருக்கு மாற்றாக கிளிஞ்சல் பிடிப்பான் எனப்பெயரிடப்பட்டது.. இந்த பறவையினத்தினைக் குறிக்கப்பயன்படும் ஹெமடோபஸ் என்ற பெயர் (ஹைமா- இரத்தம்,பௌஸ்-பாதம்) இரத்தநிறப் பாதம் எனப்பொருள்படும் பழங்கிரேக்க மொழியிலிருந்து பெறப்பட்டதாகும்.  

## உடலமைப்பு

பல்வேறு இனங்களை கொண்ட கிளிஞ்சல் பிடிப்பான்கள் தோற்றத்திலும் வடிவத்திலும் சிறிய அளவில் மாறுபட்டவை. அவற்றின் சிறகுகளின் நீளத்திலும் வேறுபட்டவையாக உள்ளன. . இவை மற்ற எல்லா உயிரினங்களை விடவும் எடை குறைந்தே காணப்படும். இதன் உடல் கீழ் பகுதி வெள்ளையாகவும் மேல் பகுதி அனைத்தும் கருமையாகவோ அல்லது அடர் கருமையாகவோ காணப்படும்.. இப்பறவையினங்களில் சற்றே விதிவிலக்காக சில பறவைகள் உடலனைத்தும் கருப்பாகவும் அல்லது பல வண்ணங்களாலும் காணப்படும். இது உணவை உண்பதற்கும் நொறுக்குவதற்கும் ஆரஞ்சு அல்லது சிவப்பு அலகினை ப்ளோவர் என்ற பறவையை விட மிக பெரியதாக கொண்டிருக்கும். இவை உணவை உட்கொள்வதற்கேற்றவாறு இதன் அலகுகள் பல்வேறு வகையாக காணப்படுகின்றன. இம்மாதிரிப் பறவைகள் கிளிஞ்சல்களை நொறுக்கித்தூளாக்குவதற்கு கத்தி போன்ற கூர்மையான அலகினை கொண்டிருக்கும். மேலும் புழுக்களை தனியே பிரித்தறியவும் இம்மாதிரி அலகுகளை பயன்படுத்தும். ஆண் பறவையினங்களைவிட பெண் பறவையினங்களின் அலகுகள் மிக நீண்டதாகவும் வலிமையாகவும் இருக்கும்.
# கல்பொறுக்கி


**கல்பொறுக்கி** அல்லது **பொன்னிற உப்புக்கொத்தி** (*Pacific golden plover*, *Pluvialis fulva*) என்பது நடுத்தர உடல் அளவு கொண்ட உப்புக்கொத்திகள் வகையைச் சார்ந்த பறவை ஆகும். இதன் இறகுப்பகுதியில் கருப்பும் தங்க நிறமும் கலந்ததுபோன்ற வர்ணம் கொண்டு காணப்படுகிறது. இதன் கழுத்துப்பகுதியில் வெள்ளைக்கோடு கொண்டதாகக் காணப்படுகிறது. இதன் கால் பகுதில் கருப்பு நிறத்திலும் குளிர் காலத்தில் மஞ்சள் நிறத்திலும் தோற்றம் கொண்டு காணப்படுகிறது. வட அமெரிக்கா பகுதியில் காணப்படும் இப்பறவை குளிர் காலங்களில் ஆசியா மற்றும் ஆத்திரேலியாப் பகுதிகளில் குடியேறுகிறது. தொடர்ந்து 4800 கிலோ மீட்டர்கள் அதாவது 3 முதல் 4 நாட்கள் பறந்து அலாசுகாவிற்கும் ஹவாய்யிற்கும் இடையில் பறந்துள்ளதாக ஆராய்ச்சியில் தெரியவந்துள்ளது.  

- பறவைகள் பட்டியல்
- அழிந்த பறவைகள்
- பறவைகள் புலப்பெயர்வு
- பறவைக் காய்ச்சல்